অভিষেক বন্দ্যোপাধ্যায়ের উপর হামলার হুমকি! গ্রেফতার যুবক

ওয়েব ডেস্ক : অভিষেক বন্দ্যোপাধ্যায়ের (Abhishek Banerjee) উপর হামলার হুমকি! ঘটনায় চাঞ্চল্য ছড়াল। এই ঘটনায় এক যুবককে গ্রেফতার (Arrest) করল পুলিশ। অভিযুক্তকে হরিয়ানার আম্বালা থেকে গ্রেফতার করা হয়েছে বলে খবর। অভিযুক্তের কাছ থেকে আগ্নেয়াস্ত্র ও বোমা বাজেয়াপ্ত করা হয়েছে বলে জানা গিয়েছে।

সূত্রের খবর, ধৃতের নাম সরিজুল শেখ। সে মুর্শিদাবাদের (Murshidabad) ডোমকলের আমিনাবাদের বাসিন্দা। অভিযোগ, সম্প্রতি সমাজমাধ্যমে তৃণমূলের সর্বভারতীয় সাধারণ সম্পাদক তথা সাংসদ অভিষেক বন্দ্যোপাধ্যায়ের উপর হামলার হুমকি দিয়েছিল ওই যুবক। ১০ দিনের মধ্যে এই হামলা করার হুমকি দিয়েছিল সে। এ নিয়ে গত ২৪ অগাস্ট মুর্শিদাবাদ পুলিশ জেলার সাইবার থানায় ওই যুবকের বিরুদ্ধে অভিযোগ দায়ের করা হয়েছিল।

আরও খবর : শুভেন্দুর গড়ে থাবা দিলীপের! কর্মীদের নিয়ে কাঁথিতে করলেন চা-চক্র

সেই অভিযোগের বিরুদ্ধে মামলা দায়ের করে পুলিশ (Police)। তার পরেই তদন্তে নামে। এর পরেই সূত্র মারফর পুলিশ জানতে পারে অভিযুক্ত যুবক হরিয়ানায় (Haryana) রয়েছে। এর পরেই ভিনরাজ্যের পুলিশের সঙ্গে যোগাযোগ করা হয়। তার পরেই অভিযুক্ত সরিজুলকে আম্বালা থেকে গ্রেফতার করা হয় বলে খবর। অভিযুক্তের কাছ থেকে পুলিশ আগ্নেয়াস্ত্র এবং বোমা উদ্ধার করে বলে বলে জানা যাচ্ছে।

পুলিশ সূত্রে খবর, অভিযুক্তের সোশাল মিডিয়া অ্যাকাউন্টে পাওয়া গিয়েছে অপরাধমূলক পোস্ট। পুলিশের দাবি, বেআইনি অস্ত্রের ব্যবসার সঙ্গে যুক্ত ছিল ওই যুবক। ৭ দিনের মধ্যে অভিযুক্তকে হেফাজতে নিয়ে জিজ্ঞাসাবাদ করতে চায় পুলিশ। তাকে জেরা করে আরও গুরুত্বপূর্ণ তথ্য সামনে আসবে বলে প্রাথমিক অনুমান পুলিশের।